**Băltuța**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Și pentru că voi vreți, citind, zorzoane

să vă îmbie-auzul rafinat,

elimin din cuvânt vreo trei consoane,

apoi fac vocalize la pătrat.

Sărguincios ca un zidar, mortarul

răstorn între imagini nebunești,

n-aduce clipa ce aduce anul

când dai cu capu-n zid și te crucești.

Te rupi în două onomatopee,

n-ai înțeles nimic, dar e sublim,

și dintr-odată-ți vine o idee

c-ar fi poem, salata ce-o citim.

Îngheboșați, striviți de-atâta fală

de-a fi gustat ceva fenomenal,

mirabila creație (cam cheală)

o-ncoronați c-un wow ornamental.

Se naște astfel prin fereastra spartă

prost creatorul unui nou curent

care agită broaștele din baltă

să facă și el parte din torent.

Adina V.

10.07.2018